ขุนคลังชี้บาทยังไม่ปลอดภัย
วานนี้ กิตติรัตน์ ณ ระนอง รองนายกรัฐมนตรีและ รมว.คลัง อารมณ์ดีเป็นพิเศษชี้แจงข่าวเรื่องมาตรการค่าเงินบาทกับสื่อมวลชนอย่างเต็มที่
8 พ.ค. 2556

วานนี้ กิตติรัตน์ ณ ระนอง รองนายกรัฐมนตรีและ รมว.คลัง อารมณ์ดีเป็นพิเศษชี้แจงข่าวเรื่องมาตรการค่าเงินบาทกับสื่อมวลชนอย่างเต็มที่
หลังประชุมคณะรัฐมนตรี กิตติรัตน์ เปิดเผยว่า ธนาคารแห่งประเทศไทย (ธปท.) แจ้งมาในหนังสือตอบกลับมายังกระทรวงการคลังว่า ธปท. ได้เตรียม 4 มาตรการเพื่อดูแลปัญหาการแข็งค่าของเงินบาทหากมีความจำเป็น แต่ยังไม่ได้นำมาใช้ในขณะนี้ โดยบางมาตรการ ธปท.สามารถดำเนินการได้ด้วยตัวเองในทันที ขณะที่มาตรการอื่นๆ ยังต้องแก้ไขกฎระเบียบต่างๆ ซึ่งกระทรวงการคลังพร้อมจะสนับสนุนเพื่อให้มาตรการเหล่านั้นพร้อมใช้งานได้ 
“4 มาตรการที่ ธปท.เสนอมาไม่สามารถเปิดเผยได้ เพราะเป็นรายงานลับ แต่ยืนยันว่า ส่วนที่มีความพร้อม ธปท.สามารถดำเนินการไปได้เลย แต่ขณะนี้ก็ยังไม่เห็นมีการใช้มาตรการที่มีความพร้อม ผมจึงรู้สึกเป็นห่วงอัตราแลกเปลี่ยน รวมทั้งการไหลเข้าของเงินทุน และฐานะของ ธปท.ที่เอาไปค้ำยันค่าเงินบาทโดยไม่จำเป็น” กิตติรัตน์ แสดงทัศนะ
อย่างไรก็ตาม การดำเนินการมาตรการต่างๆ ขอให้ ธปท.ดำเนินการด้วยความรอบคอบและทันต่อสถานการณ์ และอยากให้ ธปท.ระบุให้ชัดเจนว่าต้องการให้หน่วยงานใดเข้ามาช่วยให้ความเห็น เนื่องจากการดำเนินการนโยบายการเงินเป็นอำนาจของ ธปท. และการหารือกับหน่วยงานอื่นที่เกี่ยวข้องที่ว่าต้องไม่ใช่เป็นการส่งผ่านความรับผิดชอบให้ผู้อื่น
“เมื่อมีความเชื่อต่างกัน สิ่งที่บอร์ด กนง. เห็นเป็นอย่างไรก็ต้องดำเนินการไปอย่างรอบคอบ เพื่อไม่ให้เกิดความเสียหาย ต้องชั่งน้ำหนัก เพราะทุกมาตรการต้องมีข้อดีและข้อเสียคู่ขนานกันไป” กิตติรัตน์ กล่าว
สำหรับประเด็นอื่นๆ ที่กระทรวงการคลังได้สอบถามไปในหนังสือที่ส่งไปยังผู้ว่าการ ธปท. ได้แก่ ภาวะสถานะการเงินของ ธปท.นั้น ธปท.ตอบมาว่า ณ สิ้น 30 ธ.ค. 2555 ส่วนทุนติดลบ 5.3 แสนล้านบาท เป็นผลจากต้นทุนดอกเบี้ยและการตีมูลค่าสินทรัพย์ที่ถือครองอยู่เมื่อแปลงเป็นเงินบาทแสดงผลขาดทุนมากขึ้น 
สำหรับประเด็นแนวคิดต่อเรื่องดอกเบี้ยนั้น ธปท.ชี้แจงว่า การลดดอกเบี้ยแม้จะช่วยชะลอการไหลเข้าของเงินทุนได้ แต่กังวลว่า ส่วนต่างของดอกเบี้ยจะเป็นปัจจัยรอง เนื่องจากผู้ลงทุนคาดหวังผลเรื่องการแข็งค่าของเงินบาท และกำไรจากการลงทุนในตลาดหุ้นมากกว่า แต่ตนเองเห็นว่าเป็นเรื่องไม่สมเหตุสมผล เพราะควรจะต้องเอาเรื่องของส่วนต่างอัตราดอกเบี้ยเข้ามาพิจารณาประกอบกับเงินทุนไหลเข้าไหลออกด้วย จะไม่นำมาพิจารณาเลยคงไม่ได้ 
แต่ประเด็นมาตรการควบคุมดูแลการไหลเข้าของเงินทุนนั้น ธปท.ยังไม่ได้ชี้แจงมา
กิตติรัตน์ กล่าวว่า ล่าสุดได้ทำหนังสือไปยัง ธปท. อีกครั้งเพื่อสอบถามปัญหาการขาดทุน 5.3 แสนล้านบาท เป็นเรื่องที่ ธปท. และคณะกรรมการจะต้องดูแลเนื่องจากมีการตั้งคณะกรรมการขึ้นมาดูแลตั้งแต่เดือน ก.ค. 2555 แต่จนถึงขณะนี้ยังไม่มีแผนงานใดๆ ออกมาดูแลปัญหาในจุดนี้เลย จึงเกรงว่าหากปล่อยให้เป็นเช่นนี้ต่อไป อาจจะทำให้เกิดภาระขาดทุนสะสมมากขึ้น ธปท.น่าจะมีการทบทวนมาตรการต่างๆ เพื่อไม่ให้ส่งผลต่อสถานะทางการเงินด้วย
“กระทรวงการคลังยังเห็นว่าการที่ค่าเงินบาทอยู่ต่ำกว่า 30 บาท/เหรียญสหรัฐ ทำให้การทำงานและธุรกิจการค้าของผู้ส่งออกทำได้ยากลำบาก เพราะส่วนใหญ่เป็นการคำนวณบนพื้นฐานค่าเงินบาทที่ไม่ต่ำกว่า 30 บาท/เหรียญสหรัฐ แต่เมื่อเป็นแบบนี้ก็ทำให้การทำงานยากลำบาก ผมเคยพูดก่อนที่จะหลุด 30 บาท/เหรียญสหรัฐ แต่ตอนนี้คงทำงานยาก ดังนั้น ค่าเงินบาทขณะนี้ยังไม่ใช่ระดับที่ปลอดภัยนัก” กิตติรัตน์ กล่าว